CELEX: C2005/281/10
Language: da
Date: 2005-11-12 00:00:00
Title: Sag C-313/05: Anmodning om præjudiciel afgørelse forelagt ved kendelse afsagt den 22. juni 2005 af Wojewódzki Sąd Administracyjny, Warszawa i sagen Maciej Brzeziński mod Dyrektor Izby Celnej, Warszawa

12.11.2005   
            
            
               DA
            
            
               Den Europæiske Unions Tidende
            
            
               C 281/5
            
         Anmodning om præjudiciel afgørelse forelagt ved kendelse afsagt den 22. juni 2005 af Wojewódzki Sąd Administracyjny, Warszawa i sagen Maciej Brzeziński mod Dyrektor Izby Celnej, Warszawa
   (Sag C-313/05)
   (2005/C 281/10)
   Processprog: polsk
   Ved kendelse afsagt den 22. juni 2005, indgået til Domstolens Justitskontor den 9. august 2005, har Wojewódzki Sąd Administracyjny, Warszawa i sagen Maciej Brzeziński mod Dyrektor Izby Celnej, Warszawa forelagt De Europæiske Fællesskabers Domstol en anmodning om præjudiciel afgørelse af følgende spørgsmål:
   
               1)
            
            
               Er EF-traktatens artikel 25, som indeholder et forbud mod told ved indførsel og udførsel og andre afgifter med tilsvarende virkning mellem medlemsstaterne, til hinder for, at medlemsstaten anvender artikel 80 i lov af 23. januar 2004 om punktafgifter (Dziennik Ustaw [lovtidende] nr. 29, pos. 257 med senere ændringer), når punktafgiften opkræves ved enhver erhvervelse af et køretøj, uanset køretøjets oprindelsessted før den første indregistrering i landet?
            
         
               2)
            
            
               Giver EF-traktatens artikel 90, stk. 1, hvorefter ingen medlemsstat direkte eller indirekte må pålægge varer fra andre medlemsstater interne afgifter af nogen art, som er højere end de afgifter, der direkte eller indirekte pålægges lignende indenlandske varer, medlemsstaten mulighed for at lægge punktafgift på brugte køretøjer, som indføres fra andre medlemsstater, når denne afgift ikke samtidig belaster salg af brugte køretøjer, som allerede er indregistreret i Polen, såfremt punktafgiften i medfør af artikel 80 i lov om punktafgift pålægges samtlige køretøjer, som ikke er indregistreret i landet?
            
         
               3)
            
            
               Giver EF-traktatens artikel 90, stk. 2, hvorefter ingen medlemsstat må pålægge varer fra andre medlemsstater interne afgifter, som indirekte vil kunne beskytte andre produkter, medlemsstaten mulighed for at pålægge punktafgift på brugte køretøjer indført fra andre medlemsstater efter forskellige procentsatser, som er fastsat under hensyn til køretøjets alder og motorstørrelse i en polsk administrativ bekendtgørelse (§ 7 i finansministerens bekendtgørelse af 22. april 2004 om nedsættelse af punktafgiftssatserne — Dziennik Ustaw nr. 87, pos. 825 med senere ændringer), såfremt afgiften er beregnet på en tilsvarende måde ved salg af brugte køretøjer i medlemsstaten før den første indregistrering der, og afgiften efterfølgende påvirker prisen på køretøjet ved dets videresalg?
            
         
               4)
            
            
               Er EF-traktatens artikel 28, hvorefter kvantitative indførselsrestriktioner såvel som alle foranstaltninger med tilsvarende virkning er forbudt mellem medlemsstaterne, under hensyntagen til artikel 3, stk. 3, i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed, til hinder for, at medlemsstaten opretholder artikel 81 i den polske lov om punktafgifter, hvorefter personer, der inden for Fællesskabet erhverver en personbil, som ikke er indregistreret i medlemsstaten i henhold til færdselsbestemmelserne, er forpligtet til efter indførslen på medlemsstatens territorium at afgive en forenklet deklaration til chefen for det kompetente toldkontor inden for fem dage efter erhvervelsen?